მენინგეალური მელანოციტომა

მენინგეალური მელანოციტომა — ცენტრალური ნერვული სისტემის მენინგეალურ გარსში არსებული მელანოციტების კეთილთვისებიანი სიმსივნე. მენინგეალური მელანოციტომა შესაძლოა წარმოიქმნას ცნს-ს გასწვრივ ნებისმიერ ადგილას, თუმცა, ყველაზე ხშირად ვითარდება ქალას დიდ ხვრელთან, უკანა ფოსოსთან, მეკელის ღრუსთან ან კრანიალური ნერვების ბირთვებთან ახლოს. კლინიკური გამოვლინებები დამოკიდებულია მელანოციტომას ზომასა და მდებარეობაზე: ქალას დიდ ხვრელთან მდებარეობისას აღინიშნება ტკივილი, სისუსტე და მგრძნობელობის დაქვეითება, ხოლო მეკელის (სამწვერა) ღრუს მელანოციტომისას ვლინდება ოტას ნევუსი (ჰიპერპიგმენტაცია თვალის სკლერაზე, შუბლზე, ცხვირზე, ლოყაზე, თვალბუდის გარშემო და საფეთქელზე, ანუ სამწვერა ნერვის თვალბუდისა (Va) და ზედა ყბის (Vb) ტოტების საინერვაციო არეების შესაბამის უბნებში). ზოგადი სიმპტომებია მომატებული ქალასშიგა წნევისთვის დამახასიათებელი თავის ტკივილი, გულისრევა, ღებინება, გულყრა, ცნობიერების დათრგუნვა. მაგნიტურ-რეზონანსული გამოსახულების T1 რეჟიმსა და კომპიუტერულ ტომოგრაფიაზე მელანოციტომა ხასიათდება ჰიპერინტენსიურობით (ნათელი შეფერილობა) მელანინის შემცველობის გამო.

 რესურსები ინტერნეტში 

 Meningeal melanocytoma - Radiopaedia

კატეგორია:ნერვული სისტემის დაავადებები